Dagblad se ink droog dalk op | Netwerk24
Deur Ügen Vos 03 November 2017 05:33
Die dagblad The Times gaan dalk eersdaags nie meer gedruk word nie.
Tiso Blackstar, voorheen bekend as die Times Media-groep, wat dié koerant en ander soos die Sunday Times besit, oorweeg dit om die gedrukte weergawe op te sê en heeltemal oor te skuif na ’n digitale model.
Werknemers van die koerant is Donderdag van die besluit in kennis gestel. Andy Gill, die groep se besturende direkteur, het die besluit ook aan Fin24 bevestig.
Personeel by die koerant wat op voorwaarde van anonimiteit gereageer het, sê afleggings lê voor.
“Die digitale migrasie sal hoofsaaklik subredakteurs en bladopmakers van die koerant se 1 054 werknemers raak,” het een personeellid gesê.
Gill gee toe die proses sal ernstige herstrukturering behels en moontlik sommige werknemers hul poste kos, maar sê die gedrukte uitgawe is nie winsgewend nie.
Die koerant, wat sedert 2007 elke Maandag tot Vrydag verskyn, sal steeds daagliks in aanlyn vorm beskikbaar wees.
“Ten spyte van verskeie veranderings wat die afgelope paar jaar aan die koerant se sakemodel gemaak is, het die gedrukte produk nie wins gemaak nie,” sê Gill.
Gill sê die Tiso Blackstar-groep het ’n konsultasieproses met personeel ingevolge Artikel 189 van die Wet op Arbeidsverhoudinge begin.
“Ons is nie in ’n posisie om verdere kommentaar hieroor te lewer voordat die konsultasieproses afgehandel is nie,” sê Gill.
Meer oor: Digitaal
Bankwese al hoe meer tegnologies gedrewe
Drukwerk is nog lank nie dood